Lukashenko tez orada nafaqaga chiqishini aytdi

Belarus prezidenti Aleksandr Lukashenko Minsk teri ishlab chiqarish birlashmasining ishchi jamoasi vakillari bilan uchrashuvda mamlakatda pensiya yoshiga oid yangi qarorlar rejalashtirilmaganini ta’kidladi. Bu haqda “TASS” xabar berdi.

“Barcha qarorlar qabul qilib bo‘lingan [nafaqa yoshi masalasida]. Shu yo‘nalish bo‘yicha harakat qilamiz... Men ham tez orada sizlar bilan birgalikda nafaqaga chiqaman. Sakson yoshgacha ishlab, keyin nafaqaga chiqamanmi? Samolyotga chiqayotganda zinapoyalaridan yiqilib tushaman”, — dedi Lukashenko. U 30-avgust kuni 67 yoshga to‘ladi.
2021-yilning 1-yanvaridan boshlab Belarusda nafaqa yoshi yarim yilga uzaytirildi, endi erkaklar 62,5, ayollar 57,5 yoshda nafaqaga chiqishi mumkin.
Avvalroq Lukashenko pensiya ta’minotini yaxshilash to‘g‘risidagi farmonni imzoladi. Unga ko‘ra, 2017-yildan boshlab mamlakatda nafaqa yoshini bosqichma-bosqich har yili olti oyga oshirish boshlandi. Nafaqa islohotining natijasi belgilangan yoshning ayollar uchun 58, erkaklar uchun 63 gacha o‘sishi bo‘ladi.
Eslatib o‘tamiz, Belarusdagi prezidentlik saylovlari 9-avgust kuni o‘tkazilgan. Markaziy saylov komissiyasi ma’lumotiga ko‘ra, Lukashenko 80,1 foiz ovoz bilan saylovlarda g‘olib deb topilgan. Endi u mamlakatni 2024-yilgacha boshqaradi. U mamlakatni 26 yildan buyon boshqarib kelmoqda.
Shuningdek, Xitoyda o‘n to‘rtinchi besh yillik ijtimoiy-iqtisodiy rivojlanish rejasini (2021—2025) amalga oshirish jarayonida pensiya yoshi asta-sekin uzaytirib boriladi, dedi Xitoy xalq respublikasi Davlat kengashi bosh vaziri Li Kesyan.
“Aholining 95 foizini keksalik nafaqasi sug‘urtasi bilan ta’minlash orqali me’yoriy nafaqa yoshi bosqichma-bosqich o‘sib boradi”, — dedi bosh vazir Pekinda bo‘lib o‘tgan Butunxitoy xalq vakillari yig‘ilishi sessiyasidagi hukumat ishi to‘g‘risidagi hisobotida.
 “Bugun Lukashenko nafaqaga chiqdi”. Svetlana Tixanovskaya o‘zini belarus xalqining yagona yetakchisi deb e’lon qildi